Twee lyke op plaas gevind[OPVOLG] Die polisie het intussen die identiteit van die oorledenes vasgestel. Lees gerus die opvolgberig. Argieffoto Die Noordwes-polisie ondersoek ŉ dubbelmoord nadat die liggame van ŉ man en vrou op ŉ plaas naby Rustenburg gevind is. Kol. Sabata Mokgwabone, woordvoerder van die polisie, het gesê ŉ plaaswerker het Saterdag op die liggaam van ŉ 24-jarige man in die veld afgekom en die polisie ontbied. Met hul aankoms op die plaas het die polisie die toneel gefynkam en ŉ vrou se broek gevind. “Die polisie het Sondag hul ondersoek op die toneel hervat en dit het tot die ontdekking van ŉ vrou se liggaam gelei,” het Mokgwabone gesê. Hy het gesê dit wil voorkom of die man met ŉ skerp voorwerp doodgesteek en die vrou geskiet is. Mokgwabone kon nie onmiddellik meer besonderhede oor die identiteit van die slagoffers en die motief van die moord bekendmaak nie en het gesê dit word nog ondersoek.